钦定古今图书集成/明伦汇编/官常典/第357卷 > 杨爵
## 钦定古今图书集成/明伦汇编/官常典/第357卷 > 杨爵

按《明外史》本传：“爵字伯珍，富平人。年二十，始读书。家
贫，燃薪代烛。耕陇上，辄挟册以诵。兄为吏，忤知县系
狱，爵投牒直之，并系。会代者至，爵上书讼冤。代者称
奇士，立释之，资以膏火。益奋于学，立意为奇节。从同
府韩邦奇游，遂以学行名。举嘉靖八年进士，授行人。
帝方崇饰礼文，爵因使王府还，上言：‘臣奉使湖广，睹
民多菜色，挈筐操刃，割道殍食之。假令周公制作，尽
复于今，何补老羸饥寒之众’？”奏入，被俞旨。久之，擢御
史，以母老乞归养。母丧，庐墓，冬月笋生，推车粪田，妻
馌于旁，见者不知其御史也。服阕，起故官。翊国公郭
勋有宠用事。岁频旱，帝日夕建斋醮，修雷坛，屡兴工
作，经年不视朝，而太仆卿杨最复谏死。二十年元日，
微雪。大学士夏言，尚书严嵩，侍郎温仁和、张邦奇、孙
承恩、张潮，詹事陆深等作颂称贺。爵抚膺太息，中宵
不能寐。逾月，乃上疏极谏，言：“帝任用匪人，兴作土木，
朝讲不亲，信用方术，阻抑言路，足以失人心而致危
乱者五事。”先是，七年三月，灵宝县黄河清，帝遣使祭
河神。大学士杨一清、张璁等屡疏请贺。御史鄞人周
相抗疏言：“河未清，不足亏陛下德。今好谀喜事之臣，
张大文饰之，佞风一开，献媚者将接踵。愿罢祭告，止
称贺。”诏天下臣民毋奏祥瑞，水旱蝻蝗，即时以闻。帝
大怒，下相诏狱，拷掠之，复杖于廷，谪韶州经历。而诸
《庆典》亦止不行。及帝中年益好祥瑞，恶言者。诸大臣
亦每事将顺，中外相戒不敢言。爵疏诋符瑞，且词过
切直。帝震怒，立下诏狱，搒掠，肉血狼籍，关以五木死。
一夕复苏。所司请送法司拟罪，帝不许，命严锢之狱
卒以帝意不测，屏其家人，不得纳食饮。屡滨于死，处
之泰然。既而主事周天佐、御史浦𬭎以救爵，先后棰
死狱中。自是无敢救者。逾年，工部员外郎刘魁；再逾
年，给事中周怡皆以言事同系，历五年不释。至二十
四年八月，有神降于乩，帝感其言，立出三人狱。未逾
月，尚书熊浃疏言乩仙之妄。帝怒曰：“我固知释爵，诸
妄言归过者纷至矣。”复令东厂追执之。爵抵家甫十
日，见校尉复至，与共麦饭，饭毕即就道。其人曰：“盍处
置家事？”爵遥呼其妇曰：“朝廷逮我，我去矣。”竟去不顾。
左右观者为泣下。比三人至，复同系镇抚狱。桎梏加
严，饮食屡绝。适有天幸，得不死。二十六年十一月，大
高元殿灾。帝祷于露台，火光中若有呼“三人忠臣”者。
遂传诏急释之。家居二年，一日晨起，大鸟集于舍。爵
曰：“杨伯起之祥至矣。”果三日而卒。隆庆初，复官，赠光
禄卿，任一子。万历中，赐谥“忠介。”爵之初入狱也，帝令
东厂伺爵言动，五日一奏。校尉周宣稍左右之，受谴。
其再至，治厂事，太监徐府奏报，帝以密谕不宜，宣亦
重得罪。先后系七年，日与怡魁切劘讲论，忘其困。所
著《周易辨说》《中庸解》，则狱中作也。